b"\n_START_ARTICLE_\nS\xc4\x83 mori r\xc4\x83nit din dragoste de via\xc8\x9b\xc4\x83\n_START_SECTION_\nRezumat\n_START_PARAGRAPH_\nDoi tineri care nu se cuno\xc8\x99teau \xc3\xaentre ei: Hora\xc8\x9biu Baltazar C\xc3\xa2mpeanu (Claudiu Bleon\xc8\x9b) \xc8\x99i N. Sarca (Gheorghe Visu) trebuiau s\xc4\x83 se \xc3\xaent\xc3\xa2lneasc\xc4\x83 \xc3\xaentr-o zi din anul 1934 pe peronul g\xc4\x83rii Telega la o or\xc4\x83 prestabilit\xc4\x83. Hora\xc8\x9biu era fiul profesorului C\xc3\xa2mpeanu (poreclit Harold Lloyd), care murise cu doi ani \xc3\xaen urm\xc4\x83 dup\xc4\x83 ce fusese b\xc4\x83tut de agen\xc8\x9bii Siguran\xc8\x9bei Statului. El fusese dat afar\xc4\x83 din universitate din cauza simpatiilor comuniste. V\xc4\x83z\xc3\xa2nd c\xc4\x83 nu este abordat de nimeni, \xe2\x80\x9estudentul\xe2\x80\x9d intr\xc4\x83 \xc3\xaentr-o c\xc3\xa2rcium\xc4\x83 din apropierea g\xc4\x83rii \xc8\x99i se \xc3\xaent\xc3\xa2lne\xc8\x99te acolo cu Sarca, un fost acrobat de circ ce se al\xc4\x83turase ac\xc8\x9biunii din spirit de aventur\xc4\x83. Cei doi se recunosc dup\xc4\x83 parole \xc8\x99i pleac\xc4\x83 \xc3\xaempreun\xc4\x83. Ei ajung la balul simbria\xc8\x99ilor publici din localitate, unde iau leg\xc4\x83tura cu al\xc8\x9bi tineri care \xc3\xaei a\xc8\x99teptau. Cu ajutorul lor, cei doi tineri organizeaz\xc4\x83 un sabotaj al fabricii de armament rom\xc3\xa2no-germane S.T. Metala. Cu prilejul inaugur\xc4\x83rii fabricii \xc3\xaen prezen\xc8\x9ba ata\xc8\x99atului militar al Germaniei, cl\xc4\x83direa ia foc \xc3\xaen urma unei explozii._NEWLINE_Dup\xc4\x83 ce urm\xc4\x83resc explozia de la distan\xc8\x9b\xc4\x83, cei doi sabotori pleac\xc4\x83 din localitate pe biciclete, apoi, dup\xc4\x83 ce bicicleta lui Hora\xc8\x9biu este distrus\xc4\x83, merg cu o barc\xc4\x83 pe r\xc3\xa2u \xc8\x99i \xc3\xaen cele din urm\xc4\x83 cu un tren. Activistul ilegalist Caraman (Virgil Andriescu) \xc3\xaei d\xc4\x83 lui Hora\xc8\x9biu un teanc de materiale propagandistice pentru muncitorii din portul Gala\xc8\x9bi. Hora\xc8\x9biu \xc8\x99i Sarca pleac\xc4\x83 acolo \xc3\xaentr-un vagon de tren cu manechine. O echip\xc4\x83 de agen\xc8\x9bi de la Siguran\xc8\x9ba Statului, condus\xc4\x83 de inspectorul general Mironescu (Marcel Iure\xc8\x99), opre\xc8\x99te trenul pentru control. Cei doi reu\xc8\x99esc s\xc4\x83 scape de razie ascunz\xc3\xa2ndu-se \xc3\xaentr-un cazan cu ap\xc4\x83 pentru alimentarea locomotivei. _NEWLINE_Ajun\xc8\x99i la destina\xc8\x9bie, ei se ascund \xc3\xaentr-un cinematograf \xc3\xaen care ruleaz\xc4\x83 filmul Dezonorata (1931) regizat de Josef von Sternberg \xc8\x99i cu Marlene Dietrich \xc3\xaen rolul principal, \xc8\x99i se prezint\xc4\x83 \xc8\x99i un jurnal cinematografic cu funeraliile lui I.Gh. Duca.  Neav\xc3\xa2nd unde dormi \xc8\x99i fiind c\xc4\x83uta\xc8\x9bi de poli\xc8\x9bie, Sarca \xc3\xael aduce pe Hora\xc8\x9biu la o veche prieten\xc4\x83 pe nume Lola (Tora Vasilescu) de la circul \xe2\x80\x9eGaetano\xe2\x80\x9d, ce sosise \xc3\xaen ora\xc8\x99. \xe2\x80\x9eStudentul\xe2\x80\x9d era r\xc4\x83cit cobz\xc4\x83, iar Lola \xc3\xaei face o frec\xc8\x9bie. Neprimind parola de la Hora\xc8\x9biu, Sarca pleac\xc4\x83 singur \xc3\xaen port pentru a-l g\xc4\x83si pe omul de leg\xc4\x83tur\xc4\x83. O razie a Siguran\xc8\x9bei printre muncitorii din port duce la arestarea lui Neagoe (Andrei Codarcea), liderul grevei muncitore\xc8\x99ti. Muncitorii se revolt\xc4\x83, iar poli\xc8\x9bi\xc8\x99tii deschid focul \xc3\xaempotriva lor, printre cei re\xc8\x9binu\xc8\x9bi fiind \xc8\x99i Sarca. _NEWLINE_Caraman \xc3\xaei d\xc4\x83 lui Hora\xc8\x9biu sarcina de a organiza eliberarea lui Neagoe, considerat un om foarte important pentru partid. Eliberat prin interven\xc8\x9bia lui Gaetano (Petre Tanasievici), directorul circului, Sarca i se al\xc4\x83tur\xc4\x83 \xe2\x80\x9estudentului\xe2\x80\x9d. Neagoe se afla la munc\xc4\x83 for\xc8\x9bat\xc4\x83 \xc3\xaentr-o min\xc4\x83, iar camarazii din partid \xc3\xaei trimit mesaje prin intermediul lui nea Cozma, un muncitor liber. Sarca p\xc4\x83trunde noaptea pe s\xc3\xa2rm\xc4\x83 \xc3\xaen lag\xc4\x83r \xc8\x99i-l scoate din barac\xc4\x83 pe Neagoe, apoi fug ascun\xc8\x99i \xc3\xaen corfa (cu\xc8\x99ca) tras\xc4\x83 pe cablu de ceilal\xc8\x9bi tovar\xc4\x83\xc8\x99i afla\xc8\x9bi \xc3\xaen exterior. _NEWLINE_Ancheta evad\xc4\x83rii lui Neagoe este preluat\xc4\x83 de inspectorul general Mironescu, iar tovar\xc4\x83\xc8\x99ul Caraman \xc3\xaei spune lui Sarca s\xc4\x83 plece de la circ. Hora\xc8\x9biu se ascunsese la casa de la \xc8\x9bar\xc4\x83 a p\xc4\x83rin\xc8\x9bilor iubitei sale, Maria (Mariana Buruian\xc4\x83). Inspectorul \xc3\xae\xc8\x99i aduce aminte c\xc4\x83 arestase un circar la greva muncitorilor portuari de la Gala\xc8\x9bi \xc8\x99i porne\xc8\x99te pe urmele lui. Merg\xc3\xa2nd pe firul anchetei, Mironescu d\xc4\x83 de urma lui Hora\xc8\x9biu. Caraman \xc3\xael trimite pe Sarca pentru a-l duce pe \xe2\x80\x9estudent\xe2\x80\x9d \xc3\xaentr-o alt\xc4\x83 ascunz\xc4\x83toare. Acrobatul ajunge prea t\xc3\xa2rziu, observ\xc3\xa2ndu-l pe Hora\xc8\x9biu cum era urm\xc4\x83rit de agen\xc8\x9bii \xc3\xaenarma\xc8\x9bi ai Siguran\xc8\x9bei. T\xc3\xa2n\xc4\x83rul ajunge pe marginea unui pod distrus. C\xc3\xa2nd Mironescu ajunge pe marginea podului \xc8\x99i \xc3\xaei pune c\xc4\x83tu\xc8\x99e \xe2\x80\x9estudentului\xe2\x80\x9d, acesta din urm\xc4\x83 \xc3\xael trage dup\xc4\x83 el \xc3\xaen gol.\n_START_SECTION_\nProduc\xc8\x9bie\n_START_PARAGRAPH_\nScenariul filmului a fost scris de t\xc3\xa2n\xc4\x83rul poet \xc8\x99i cineast Anghel Mora (1949-2000). Filmul a fost realizat \xc3\xaen studiourile Centrului de Produc\xc8\x9bie Cinematografic\xc4\x83 \xe2\x80\x9eBucure\xc8\x99ti\xe2\x80\x9d. El a fost filmat pe pelicul\xc4\x83 alb-negru._NEWLINE_Regizor secund a fost Stelian Stativ\xc4\x83. Pe post de consultan\xc8\x9bi au fost folosi\xc8\x9bi prof.dr. Ion Ardeleanu (consultant istoric), ing. Gherasim Felea, ing. Radu Teodorescu \xc8\x99i Mircea Gheorghiu. C\xc3\xa2ntecele la chitar\xc4\x83 au fost interpretate de Ioan Boieru.\n_START_SECTION_\nRecep\xc8\x9bie\n_START_PARAGRAPH_\nFilmul S\xc4\x83 mori r\xc4\x83nit din dragoste de via\xc8\x9b\xc4\x83 a fost vizionat de 1.345.131 de spectatori la cinematografele din Rom\xc3\xa2nia, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31.12.2007 alc\xc4\x83tuit\xc4\x83 de Centrul Na\xc8\x9bional al Cinematografiei. _NEWLINE_\xc3\x8en \xe2\x80\x9eIstoria filmului rom\xc3\xa2nesc (1897-2000)\xe2\x80\x9d (Ed. Funda\xc8\x9biei Culturale Rom\xc3\xa2ne, Bucure\xc8\x99ti, 2000), criticul C\xc4\x83lin C\xc4\x83liman constat\xc4\x83 c\xc4\x83 Mircea Veroiu \xc3\xae\xc8\x99i confirm\xc4\x83 \xc3\xaen S\xc4\x83 mori r\xc4\x83nit din dragoste de via\xc8\x9b\xc4\x83 preocup\xc4\x83rile sale stilistice dominante, secven\xc8\x9bele \xc3\xaen care creeaz\xc4\x83 o atmosfer\xc4\x83 de epoc\xc4\x83 realist\xc4\x83 av\xc3\xa2nd o deosebit\xc4\x83 vigoare compozi\xc8\x9bional\xc4\x83: balul simbria\xc8\x99ilor publici, un cinematograf din vremurile de alt\xc4\x83dat\xc4\x83, culisele circului \xe2\x80\x9eGaetano\xe2\x80\x9d, c\xc4\x83l\xc4\x83toria \xc3\xaen vagonul de tren cu manechine. La realizarea atmosferei concur\xc4\x83 decorurile reconstituite veridic de scenograful Nicolae \xc8\x98chiopu \xc8\x99i costumele de epoc\xc4\x83 realizate de Hortensia Georgescu. C\xc4\x83liman consider\xc4\x83 c\xc4\x83 filmul \xe2\x80\x9eare nerv, momente de suspans, \xc3\xaenv\xc4\x83luitoare tente poetice, secven\xc8\x9be antologice, un deznod\xc4\x83m\xc3\xa2nt \xc2\xabretezat\xc2\xbb, ca o c\xc4\x83dere de ghilotin\xc4\x83\xe2\x80\x9d.  Personajele sunt bine interpretate de actori: Claudiu Bleon\xc8\x9b are chipul asem\xc4\x83n\xc4\x83tor cu cel al lui Harold Lloyd, \xe2\x80\x9eun chip curat \xc8\x99i senin \xc3\xaentr-o lume fr\xc4\x83m\xc3\xa2ntat\xc4\x83\xe2\x80\x9d, Gheorghe Visu este un \xe2\x80\x9et\xc3\xa2n\xc4\x83r \xc3\xaentreprinz\xc4\x83tor \xc8\x99i dinamic, care parcurge drumul unei \xc3\xaen\xc8\x9belegeri superioare a vie\xc8\x9bii\xe2\x80\x9d , Marcel Iure\xc8\x99 creeaz\xc4\x83 modelul unui poli\xc8\x9bist tenace \xc8\x99i odios, \xc3\xaen timp ce chipul personajului interpretat de Mariana Buruian\xc4\x83 exprim\xc4\x83 o mare puritate.  Criticul consider\xc4\x83 goana pe biciclete a celor doi tineri, dup\xc4\x83 aruncarea \xc3\xaen aer a fabricii de armament, ca unul dintre \xe2\x80\x9emarile momente\xe2\x80\x9d ale cinematografiei rom\xc3\xa2ne\xc8\x99ti, comparabil prin exuberan\xc8\x9b\xc4\x83 cu \xe2\x80\x9eButch Cassidy \xc8\x99i Sundance Kid\xe2\x80\x9d. _NEWLINE_Criticul Tudor Caranfil a dat filmului o stea din cinci \xc8\x99i a f\xc4\x83cut urm\xc4\x83torul comentariu: \xe2\x80\x9eDe la prima \xc3\xaent\xc3\xa2lnire, studentul cu ochelari rotunzi care aduce a Malec \xc8\x99i aventurierul \xc3\xaensingurat ca Charlot, se recunosc. Cei doi tineri str\xc4\x83bat centre muncitore\xc8\x99ti, \xc3\xaendeplinind temerar sarcinile PCR. Avatarurile picare\xc8\x99ti (trase de p\xc4\x83r) ale unui tandem bazat pe dihotomia \xe2\x80\x9etipul cu idei\xe2\x80\x93tipul de ac\xc8\x9biune\xe2\x80\x9d, de fapt simplu pretext de a introduce tr\xc4\x83zni\xc8\x9bi la mod\xc4\x83 \xc8\x99i \xc3\xaen \xe2\x80\x9econspira\xc8\x9bia ilegalist\xc4\x83\xe2\x80\x9d. Se caut\xc4\x83 cu lum\xc3\xa2narea ambian\xc8\x9be c\xc3\xa2t mai inedite, printre care fotogenia \xe2\x80\x9ecorfei\xe2\x80\x9d \xc3\xael va inspira, patru ani mai t\xc3\xa2rziu, pe Mircea Daneliuc pentru Iacob. Secv. rapel: un bal formanian de func\xc8\x9bionari, voiajul suprarealist \xc3\xaentr-un vagon cu manechine \xc8\x99i reproducerea unui \xc3\xaentreg spectacol de cinema din epoc\xc4\x83, cu actualit\xc4\x83\xc8\x9bi filmate la funerariile lui I.G. Duca, finalul din Dishonoured (v. Dic\xc8\x9bionar universal de filme) \xc8\x99i fragmente de \xe2\x80\x9ecompletare cu revist\xc4\x83\xe2\x80\x9d.\xe2\x80\x9d _NEWLINE_Jurnalistul Cristian Tudor Popescu, doctor \xc3\xaen cinematografie \xc8\x99i profesor asociat la UNATC, considera S\xc4\x83 mori r\xc4\x83nit din dragoste de via\xc8\x9b\xc4\x83 drept un film cu caracter politic \xc8\x99i propagandistic al epocii comuniste , \xc3\xaen care regizorul nu se atinge de con\xc8\x9binut, dar \xe2\x80\x9efr\xc4\x83m\xc3\xa2nt\xc4\x83 din greu forma\xe2\x80\x9d, realiz\xc3\xa2nd un hibrid mutant propagandisto-poetic. Inspirat din formalismul marilor ru\xc8\x99i din anii '20, filmul are o \xe2\x80\x9eregie hiperartistic\xc4\x83 pe un scenariu comunistoid\xe2\x80\x9d.  Criticul consider\xc4\x83 c\xc4\x83 acest film, \xc3\xaen ciuda faptului c\xc4\x83 a fost o comand\xc4\x83 politic\xc4\x83, \xc8\x99i-a dep\xc4\x83\xc8\x99it condi\xc8\x9bia devenind un film de art\xc4\x83 pur. Potrivit lui C.T. Popescu, \xe2\x80\x9eexist\xc4\x83 filme rom\xc3\xa2ne\xc8\x99ti valoroase, realizate \xc3\xaenainte de \xe2\x80\x9989, care ast\xc4\x83zi poart\xc4\x83 eticheta infamant\xc4\x83 \xc2\xabfilme cu comuni\xc8\x99ti\xc2\xbb. Privite \xc3\xaens\xc4\x83 f\xc4\x83r\xc4\x83 prejudec\xc4\x83\xc8\x9bile t\xc3\xa2mpificante ale momentului, ele se dovedesc a fi remarcabile opere cinematografice, \xc3\xaen care talentul regizorului \xc8\x99i actorilor submineaz\xc4\x83 p\xc3\xa2n\xc4\x83 la dezintegrare \xc2\xabcomanda politic\xc4\x83\xc2\xbb, ceea ce r\xc4\x83m\xc3\xa2ne fiind emo\xc8\x9bia artistic\xc4\x83 pur\xc4\x83. Claudiu Bleon\xc8\x9b \xc8\x99i Gheorghe Visu creeaz\xc4\x83 un cuplu al ecranului la fel de puternic ca Redford-Newman \xc3\xaen \xc2\xabButch Cassidy \xc8\x99i Sundance Kid\xc2\xbb, Hackman-Pacino \xc3\xaen \xc2\xabSperietoarea\xc2\xbb sau Hoffman-Cruise \xc3\xaen \xc2\xabRainman\xc2\xbb. Memorabil, de asemenea, Marcel Iure\xc8\x99 \xc3\xaen rolul unui poli\xc8\x9bist psihopat\xe2\x80\x9d.\n_START_SECTION_\nPremii\n_START_PARAGRAPH_\nAsocia\xc8\x9bia Cinea\xc8\x99tilor din Rom\xc3\xa2nia (ACIN) a acordat \xc3\xaen 1984 Premiul pentru regie lui Mircea Veroiu pentru filmul S\xc4\x83 mori r\xc4\x83nit din dragoste de via\xc8\x9b\xc4\x83 (ex-aequo cu Dan Pi\xc8\x9ba pentru Dreptate \xc3\xaen lan\xc8\x9buri) , atribuind \xc8\x99i dou\xc4\x83 diplome de onoare actorilor Claudiu Bleon\xc8\x9b (pentru rolurile din filmele S\xc4\x83 mori r\xc4\x83nit din dragoste de via\xc8\x9b\xc4\x83 \xc8\x99i Dreptate \xc3\xaen lan\xc8\x9buri) \xc8\x99i Gheorghe Visu (pentru rolul s\xc4\x83u din acest film)."